ΓΡΑΠΤΗ ΕΡΩΤΗΣΗ E-3619/98

υποβολή: Nelly Maes (ARE) προς την Επιτροπή

(3 Δεκεμβρίου 1998)

Θέμα: Ανάμιξη και ευθύνη του κ. Marín, μέλους της Επιτροπής, στην υπόθεση ECHO

Στην απάντηση της Επιτροπής της 11ης Σεπτεμβρίου 1998 στο πρώτο έγγραφο εργασίας του κ. Fabra Vallés (ΡΕ 226.913) για τη συνέχεια που δόθηκε από την Επιτροπή στην ειδική έκθεση αριθ. 2/97 του Ελεγκτικού Συνεδρίου στην υπόθεση ECHO, γίνεται επί μακρόν λόγος για τη συμπεριφορά της Ευρωπαϊκής Επιτροπής όσον αφορά την πρακτική των μικρο-προϋπολογισμων, που επιτρέπουν τη χρηματοδότηση εξωτερικού προσωπικού βάσει λειτουργικών πιστώσεων. Η Επιτροπή δημοσίευσε την αλληλογραφία μεταξύ των κ. κ. Van Miert και Marín, μελών της Επιτροπής, και μεταξύ του ιδιαίτερου γραφείου του κ. Marín και των υπευθύνων του ECHO. Η ανάγνωση της αλληλογραφίας αυτής είναι αποκαλυπτική.

Θα ήθελε να αναφέρει η Επιτροπή:

1. πώς εξηγεί τις διαφορές μεταξύ των αριθμών του προσωπικού που ανακοίνωνε ο κ. Marín στον κ. Van Miert στην επιστολή του της 24 Φεβρουαρίου 1998 και αυτών που εμφανίζονται στο σημείωμα του διευθυντού του ECHO προς το ιδιαίτερο γραφείο του κ. Marín στις 18 Φεβρουαρίου 1994;

2. εάν θεωρεί φυσικό ότι ο κ. Marín δεν ανέφερε στον κ. Van Miert τα 12 μέλη του προσωπικού που είχαν προσληφθεί παρανόμως βάσει των λειτουργικών πιστώσεων και τα 4 μέλη του προσωπικού που προσλήφθηκαν βάσει δημοσιονομικών κονδυλίων που προορίζονται για μελέτες (σημείωμα Sgz/mg D(94) 192);

3. Πώς, ενώ ο κ. Marín είχε δώσει εντολή στις 24 Φεβρουαρίου 1994 στον τότε διευθυντή του ECHO να τεθεί τέλος στη χρηματοδότηση του προσωπικού από τις λειτουργικές πιστώσεις ή από συμβόλαια μελετών, το "εξωτερικό κύτταρο" καταργήθηκε μόνο τον Ιούνιο του 1995;

Κοινή απάντηση

του κ. Santer εξ ονόματος της Επιτροπής

στις γραπτές ερωτήσεις E-3613/98, E-3614/98, E-3615/98,E-3616/98, E-3617/98, E-3618/98 και E-3619/98

(26 Ιανουαρίου 1999)

Η Επιτροπή έλαβε γνώση με την μεγαλύτερη δυνατή προσοχή των επτά ερωτήσεων που έθεσε το Αξιότιμο Μέλος του Κοινοβουλίου σχετικά με τον φάκελο ECHO.

Η Επιτροπή υπενθυμίζει ότι από την αρχή της υπόθεσης αυτής εξακολουθεί να τηρεί τις υποχρεώσεις της σχετικά με τη διαφάνεια έναντι του Κοινοβουλίου και διεβίβασε τις πληροφορίες που διέθετε με την επιφύλαξη του σεβασμού των δικαιωμάτων των προσώπων και των διεξαγόμενων πειθαρχικών διαδικασιών. Η Επιτροπή καλεί εφεξής το Αξιότιμο Μέλος του Κοινοβουλίου να αναφερθεί στις εμπεριστατωμένες απαντήσεις που έδωσε για τον φάκελο αυτό σε διάφορες ευκαιρίες. Συγκεκριμένα, η Επιτροπή διαβίβασε στις 11 Σεπτεμβρίου 1998 και στις 23 Οκτωβρίου 1998 στον πρόεδρο της επιτροπής ελέγχου του προϋπολογισμού καθώς και στους αρμόδιους εισηγητές δύο σειρές απαντήσεων στα έγγραφα εργασίας του κ. Fabra Vallθs.

Κατά τους τελευταίους μήνες, ο φάκελος απετέλεσε συχνά μέρος της ημερήσιας διάταξης της συνεδρίασης της επιτροπής ελέγχου του προϋπολογισμού που ενημερώθηκε για την εξέλιξη του φακέλου από τα μέλη της Επιτροπής. Έτσι, η κα Bonino, η κα Gradin και ο κ. Liikanen απάντησαν επί μακρόν στις ερωτήσεις που τους έθεσαν οι ευρωβουλευτές κατά την συνεδρίαση της επιτροπής ελέγχου του προϋπολογισμού στις 23 Σεπτεμβρίου 1998. Στις 28 Οκτωβρίου 1998 ο κ. Liikanen εξέθεσε εκ νέου την κατάσταση. Στις 26 Νοεμβρίου 1998, σε σύνοδο κεκλεισμένων των θυρών της επιτροπής ελέγχου του προϋπολογισμού, ο κ. Liikanen έκανε απολογισμό της κατάστασης των διεξαγόμενων πειθαρχικών διαδικασιών. Την ίδια ημέρα η επιτροπή ελέγχου του προϋπολογισμού μπόρεσε επίσης να ακούσει τον δημοσιονομικό ελεγκτή της Επιτροπής καθώς και τον διευθυντή της UCLAF.

Η Επιτροπή δεν θα παραλείψει να κοινοποιήσει κάθε νέο στοιχείο για τον φάκελο αυτό στο πλαίσιο των τακτικών εκθέσεων που ανταλλάσσει με την επιτροπή ελέγχου του προϋπολογισμού.